杜甫
奉送魏六丈佑少府之交广
贤豪赞经纶，功成空名垂。子孙不振耀，历代皆有之。
郑公四叶孙，长大常苦饥。众中见毛骨，犹是麒麟儿。
磊落贞观事，致君朴直词。家声盖六合，行色何其微。
遇我苍梧阴，忽惊会面稀。议论有馀地，公侯来未迟。
虚思黄金贵，自笑青云期。长卿久病渴，武帝元同时。
季子黑貂敝，得无妻嫂欺。尚为诸侯客，独屈州县卑。
南游炎海甸，浩荡从此辞。穷途仗神道，世乱轻土宜。
解帆岁云暮，可与春风归。出入朱门家，华屋刻蛟螭。
玉食亚王者，乐张游子悲。侍婢艳倾城，绡绮轻雾霏。
掌中琥珀钟，行酒双逶迤。新欢继明烛，梁栋星辰飞。
两情顾盼合，珠碧赠于斯。上贵见肝胆，下贵不相疑。
心事披写间，气酣达所为。错挥铁如意，莫避珊瑚枝。
始兼逸迈兴，终慎宾主仪。戎马暗天宇，呜呼生别离。